KOMISIJAS ĪSTENOŠANAS REGULA (ES) 2020/2087

(2020. gada 14. decembris),

ar ko darbīgās vielas mankoceba apstiprinājumu neatjauno saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu un 78. panta 2. punktu,

tā kā:

(1) Ar Komisijas Direktīvu 2005/72/EK (2) mankocebs kā darbīgā viela tika iekļauts Padomes Direktīvas 91/414/EEK (3) I pielikumā.

(2) Darbīgās vielas, kas iekļautas Direktīvas 91/414/EEK I pielikumā, tiek uzskatītas par apstiprinātām uz Regulas (EK) Nr. 1107/2009 pamata un ir norādītas Komisijas Īstenošanas regulas (ES) Nr. 540/2011 (4) pielikuma A daļas sarakstā.

(3) Īstenošanas regulas (ES) Nr. 540/2011 pielikuma A daļā noteiktais darbīgās vielas mankoceba apstiprinājums zaudē spēku 2021. gada 31. janvārī.

(4) Komisijas Īstenošanas regulas (ES) Nr. 844/2012 (5) 1. pantā norādītajā laikposmā saskaņā ar minētā panta noteikumiem tika iesniegti pieteikumi uz mankoceba apstiprinājuma atjaunošanu.

(5) Pieteikuma iesniedzēji iesniedza papildu dokumentāciju, kas vajadzīga saskaņā ar Īstenošanas regulas (ES) Nr. 844/2012 6. pantu. Ziņotāja dalībvalsts atzina, ka pieteikumi ir pilnīgi.

(6) Ziņotāja dalībvalsts, apspriežoties ar otru ziņotāju dalībvalsti, sagatavoja atjaunošanas novērtējuma ziņojumu, ko 2017. gada 27. septembrī iesniedza Eiropas Pārtikas nekaitīguma iestādei (“Iestāde”) un Komisijai.

(7) Iestāde papildu kopsavilkuma dokumentāciju darīja publiski pieejamu. Iestāde atjaunošanas novērtējuma ziņojumu arī nosūtīja pieteikuma iesniedzējiem un dalībvalstīm, lai saņemtu to komentārus, un uzsāka par to sabiedrisku apspriešanu. Saņemtos komentārus Iestāde nosūtīja Komisijai.

(8) 2019. gada 20. jūnijā Iestāde paziņoja Komisijai savu secinājumu (6) par to, vai sagaidāms, ka mankocebs atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem.

(9) Pēc Apvienotās Karalistes izstāšanās no ES, kas notika 2020. gada 31. janvārī, Grieķija piekrita uzņemties ziņotājas dalībvalsts pienākumus.

(10) Komisija saskaņā ar Īstenošanas regulas (ES) Nr. 844/2012 14. panta noteikumiem 2020. gada martā atjaunošanas ziņojuma projektu iesniedza Augu, dzīvnieku, pārtikas aprites un dzīvnieku barības pastāvīgajai komitejai. Pastāvīgās komitejas diskusiju posmā jaunā ziņotāja dalībvalsts Grieķija informēja, ka tā uzskata par lietderīgu izvērtēt datus, kurus, tās skatījumā, nav izvērtējusi iepriekšējā ziņotāja dalībvalsts. Grieķija tās sagatavoto izvērtējumu Komisijai nosūtīja 2020. gada 2. septembrī, to iesniedzot atjaunināta atjaunošanas novērtējuma ziņojuma veidā. Izvērtējums tika darīts pieejams arī EFSA, pārējām dalībvalstīm un pieteikuma iesniedzējam.

(11) Pastāvīgā komiteja atjaunošanas ziņojuma projekta izskatīšanu pabeidza 2020. gada 23. oktobrī.

(12) Iestāde konstatēja noteiktas specifiskas bažas. Konkrētāk, tā secināja, ka mankocebs ir klasificēts kā toksisks reproduktīvajai sistēmai (1.B kategorija) un ka jaunie kritēriji, pēc kuriem tiek konstatētas endokrīni disruptīvas īpašības, ir izpildīti attiecībā uz cilvēkiem un, visticamāk, attiecībā uz nemērķa organismiem. Turklāt tā secināja, ka lēstā eksponētība, kuru izraisa ar nepārtiku uzņemta [viela], pārsniedz atsauces vērtības, kas reprezentatīviem lietojumiem noteiktas attiecībā uz tomātiem, kartupeļiem, graudaugiem un vīnogām. Tāpēc, kas attiecas uz aplūkotajiem reprezentatīvajiem lietojumiem, nepārtikas ceļā radušos eksponētību mankocebam nevar uzskatīt par nebūtisku Regulas (EK) Nr. 1107/2009 II pielikuma 3.6.4. un 3.6.5. punkta izpratnē. Ņemot vērā konstatētās bažas, Regulas (EK) Nr. 1107/2009 4. panta 7. punktā paredzēto atkāpi nevar piemērot.

(13) Komisija aicināja pieteikuma iesniedzējus sniegt komentārus par Iestādes secinājumu un – saskaņā ar Īstenošanas regulas (ES) Nr. 844/2012 14. panta 1. punkta trešo daļu – par atjaunošanas ziņojuma projektu. Pieteikuma iesniedzēji komentārus iesniedza, un tie tika rūpīgi izskatīti.

(14) Tomēr, neraugoties uz pieteikuma iesniedzēju argumentiem, ar darbīgo vielu saistītās bažas novērst nebija iespējams.

(15) Līdz ar to par vismaz viena augu aizsardzības līdzekļa vienu vai vairākiem reprezentatīviem lietojumiem nav konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti. Tāpēc ir lietderīgi darbīgās vielas mankoceba apstiprinājumu neatjaunot.

(16) Tāpēc būtu attiecīgi jāgroza Īstenošanas regula (ES) Nr. 540/2011.

(17) Dalībvalstīm būtu jāatvēl pietiekams laiks, lai tās varētu atsaukt mankocebu saturošu augu aizsardzības līdzekļu atļaujas.

(18) Ja attiecībā uz mankocebu saturošiem augu aizsardzības līdzekļiem dalībvalstis saskaņā ar Regulas (EK) Nr. 1107/2009 46. pantu nosaka pagarinājuma periodu, šim periodam būtu jābeidzas vēlākais 2022. gada 4. janvārī.

(19) Ar Komisijas Īstenošanas regulu (ES) 2019/2094 (7) mankoceba apstiprinājuma termiņš tika pagarināts līdz 2021. gada 31. janvārim, lai atjaunošanas procedūru varētu pabeigt pirms minētās vielas apstiprinājuma termiņa beigām. Ņemot vērā, ka lēmums par apstiprinājuma neatjaunošanu tiek pieņemts pirms minētā pagarinātā apstiprinājuma termiņa beigām, šī regula būtu jāpiemēro pēc iespējas drīzāk.

(20) Šī regula neliedz iespēju uz Regulas (EK) Nr. 1107/2009 7. panta pamata iesniegt citus pieteikumus uz mankoceba apstiprināšanu.

(21) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Darbīgās vielas apstiprinājuma neatjaunošana Darbīgās vielas mankoceba apstiprinājumu neatjauno.

2. pants Grozījumi Īstenošanas regulā (ES) Nr. 540/2011 Īstenošanas regulas (ES) Nr. 540/2011 pielikuma A daļā 114. rindu par mankocebu svītro.

3. pants Pārejas pasākumi Dalībvalstis vēlākais līdz 2021. gada 4. jūlijam atsauc tādu augu aizsardzības līdzekļu atļaujas, kuri kā darbīgo vielu satur mankocebu.

4. pants Pagarinājuma periods Jebkurš pagarinājuma periods, ko dalībvalstis piešķīrušas saskaņā ar Regulas (EK) Nr. 1107/2009 46. pantu, beidzas vēlākais 2022. gada 4. janvārī.

5. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2020. gada 14. decembrī Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) Komisijas Direktīva 2005/72/EK (2005. gada 21. oktobris), ar kuru groza Padomes Direktīvu 91/414/EEK, lai iekļautu kā aktīvās vielas hlorpirifosu, hlorpirifosmetilu, mankocebu, manebu un metiramu (OV L 279, 22.10.2005., 63. lpp.).

(3) Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).

(4) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

(5) Komisijas Īstenošanas regula (ES) Nr. 844/2012 (2012. gada 18. septembris), ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

(6) EFSA (Eiropas Pārtikas nekaitīguma iestāde), 2019. Conclusion on the peer review of the pesticide risk assessment of the active substance mancozeb. EFSA Journal 2019;17(7):5755 DOI: 10.2903/j.efsa.2019,5755.

(7) Komisijas Īstenošanas regula (ES) 2019/2094 (2019. gada 29. novembris), ar ko attiecībā uz apstiprinājuma periodu pagarināšanu darbīgajām vielām benfluralīnam, dimoksistrobīnam, fluazināmam, flutolanilam, mankocebam, mekopropam-P, mepikvatam, metirāmam, oksamilam un piraklostrobīnam groza Īstenošanas regulu (ES) Nr. 540/2011 (OV L 317, 9.12.2019., 102. lpp.).